
LEGE

cu privire la interzicerea deconectărilor de la 
serviciile locativ-comunale în perioada rece a anului

Parlamentul adoptă prezenta lege organică. 

Articolul 1. Scopul și domeniul de reglementare al legii

(1) Prezenta lege are drept scop protecția socială a unor categorii de consumatori identificați conform Legii nr. 241/2022 privind Fondul de reducere a vulnerabilității energetice, prin excluderea riscurilor de sărăcie energetică a populației vulnerabile în perioada rece a anului.

(2) Prezenta lege reglementează măsurile de protecție socială suplimentară pentru consumatorii cu vulnerabilitate energetică foarte ridicată și consumatorii cu vulnerabilitate energetică ridicată privind asigurarea accesului la resursele energetice în perioada rece a anului.

Articolul 2. Noțiuni principale

În sensul prezentei legi, următoarele noțiuni semnifică:

deconectare – acțiune realizată de furnizor, care are drept scop încetarea temporară sau definitivă a prestării serviciului locativ-comunal, inclusiv prin debranșarea de la rețelele de distribuție;

furnizor – persoană juridică titular de licență pentru furnizarea gazelor naturale, a energiei termice sau a energiei electrice către gospodăriile casnice;

gospodărie casnică – unitate formată dintr-o locuință și persoanele fizice care locuiesc împreună în acea locuință;

perioadă rece a anului – perioadă de 5 luni cuprinsă între 1 noiembrie 2022 și 31 martie 2023;

servicii locativ-comunale – servicii de furnizare a gazelor naturale, a energiei termice și a energiei electrice către gospodăriile casnice. 

Articolul 3. Obiectul legii

(1) Se interzice în perioada rece a anului deconectarea gospodăriilor casnice de către furnizori pentru neachitarea în termen a plății pentru serviciul locativ-comunal prestat.

(2) Prevederile alin. (1) se aplică dacă sunt îndeplinite cumulativ următoarele condiții:
1) gospodăriei casnice i-a fost atribuită categoria de vulnerabilitate energetică foarte ridicată sau ridicată, conform art. 7 din Legea nr. 241/2022 privind Fondul de reducere a vulnerabilității energetice;
2) datoria scadentă a fost executată parțial, și anume:
a) în cuantum de 50% din suma datorată pentru perioada curentă de facturare – în cazul gospodăriilor casnice cu grad de vulnerabilitate energetică foarte ridicată;
b) în cuantum de 60% din suma datorată pentru perioada curentă de facturare – în cazul gospodăriilor casnice cu grad de vulnerabilitate energetică ridicată;
3) suma cumulativă a datoriei acumulate în perioada rece a anului nu depășește suma de 5000 de lei – în cazul serviciilor de furnizare a gazelor naturale și a energiei termice, și suma de 1500 de lei – în cazul serviciului de furnizare a energiei electrice.

Articolul 4. Sfera de acțiune a prezentei legi

Sub incidența prezentei legi nu cad acțiunile de limitare, sistare și/sau orice alt tip de întrerupere a prestării serviciului locativ-comunal necesare pentru înlăturarea avariilor, efectuarea lucrărilor de mentenanță și evitarea riscurilor pentru viața și sănătatea populației, precum și situațiile în care deconectarea se efectuează în baza cererii consumatorului casnic.

Articolul 5. Dispoziții finale

(1) Prezenta lege intră în vigoare la data publicării în Monitorul Oficial al Republicii Moldova.






(2) În termen de о lună de la data intrării în vigoare a prezentei legi, Guvernul și Agenția Națională pentru Reglementare în Energetică vor elabora actele normative necesare pentru punerea în aplicare a acesteia.

